Architetura arcachonèisa

L'architetura arcachonèisa a l'é në stil architetònich eclétich, pitoresch e ornamentalista ch'a l'é dësvlupasse da j'agn 1860 ant la Ville d'Hiver d'Arcachon, na sità dla rivera atlàntica an Aquitania. Ël distrèit ëd vile sgnore a l'é stàit batì da d'afarista finansià daj banché Émile et Isaac Pereire. An sto stil eclétich a rintra n'ampia serie d'euvre imobiliar prinsipalman torìstiche e àut-borghèise ch'a van da la fin dl'Eut-sent a l'ancamin dël Neuv-sent, dont cheidun-e an Liguria, an Costa Azura, an sle rivere dl'Almania, dël Bòsfor e dël Mar Nèir.

J'anspirassion a son vàire: neo-clàssica, neo-gòtica, la balma svìssera, la meison colonial e l'architetura moresca.
Le vile a comprendo d'element architetònich 'me 'l curnison grand scond la tradission dël chalet, l'usage 'd mon, ij bovind, ij bërvej, le tòpie e ij bërsò, lë torëtte j'avancòrp, le verande, le trasse e ij pogieuj e n'assimetrìa marcà scond la mòda pitoresca dla fin dël Set-sent ch'a l'é motobin dësvlupà ant l'Eut-sent.

La vila arcachonèisa, soens sircondà dal verd, a pràtica bin në stil ìbrid anspirà da vàire perìod e da 'd region esòtiche. L'utilisassion intensiva dël bòsch tajà për jë stissé, ij lambriss, le balustre dij pogieuj e dle scale a l'é favorìa da la mecanisassion dij labòratòri dij minusié. As riva a 'd detaj decorativ tant fin da smijé fàit ëd papé. Ij nòm dàit a le vile (La Joconde, Figaro, Fantaisie, Madeleine, an Fransa) a sotlinio la mòda dël temp.

Categorìa:Architetura